Source: https://www.eknitra.sk/aktualita-478/zavisla-cinnost-vs-prilezitostna-cinnost-od-112018/
Timestamp: 2018-12-14 05:32:40+00:00
Document Index: 6504314

Matched Legal Cases: ['§ 8', '§ 5', '§ 6', '§ 17', '§ 6', '§8', '§ 8', '§6', '§9', '§ 5', '§ 8', '§ 6', '§ 17', '§ 8', '§ 17', '§ 8', '§ 5', '§ 5', '§ 8']

Závislá činnosť vs príležitostná činnosť od 1.1.2018
Ing. Lýdia Obtulovičová december 2017
Legislatívne zmeny od 1.1.2018 v zákone o dani z príjmov sa dotkli aj zdaňovania príjmov zo závislej činnosti. Ide o najmä o tieto zmeny:
Medzi príjmy zo závislej činnosti sa zaradili aj príjmy športových odborníkov, ak túto činnosť vykonávajú na základe zmluvy o výkone činnosti športového odborníka.
Za určitých, presne vymedzených podmienok bude oslobodená časť nepeňažných príjmov týkajúca sa benefitu - na dopravu do zamestnania, ktorú realizuje zamestnávateľ.
Zaviedla sa nová nezdaniteľná časť - preukázateľne zaplatené úhrady súvisiace s kúpeľnou starostlivosťou a s ňou spojenými službami v prírodných liečebných kúpeľoch a kúpeľných liečebniach prevádzkovaných na základe povolenia.
Je nové ustanovenie o uplatňovaní daňového bonusu na zaplatené úroky pri úveroch na bývanie.
Zvýšenie životného minima od 1.7.2017 má za následok, že platné životné minimum-teda životné minimum k 1.1.2018 upravuje výšku nezdaniteľnej časti na daňovníka, ako aj výšku daňového bonusu, čo treba zohľadniť už pri výpočte miezd za mesiac január 2018. Zmena výšky minimálnej mzdy zas ovplyvní nárok na daňový bonus uplatňovaný v priebehu roka, ako aj za kalendárny rok.
Ministerstvo financií SR oznámilo vzory tlačív na rok 2018 vzťahujúce sa k príjmom zo závislej činnosti.
Príležitostná činnosť od 1.1.2018 - § 8 ods. 1 písm. a).
Ostatnými príjmami, ak nejde o príjmy podľa § 5 až 7, sú najmä
a) príjmy z príležitostných činností vrátane príjmov z príležitostnej poľnohospodárskej výroby, lesného a vodného hospodárstva a z príležitostného prenájmu hnuteľných vecí; za príjem z príležitostnej činnosti podľa tohto ustanovenia sa nepovažuje príjem dosahovaný z činnosti vykonávanej na základe zmluvného vzťahu, ak vyplácajúci daňovník, ktorý je právnickou osobou alebo fyzickou osobou s príjmami podľa § 6, môže znížiť základ dane podľa § 17 až 29 o odmenu vyplatenú na základe dokladu spĺňajúceho náležitosti účtovného dokladu.
Taxatívne vymedzenie príjmov zo závislej činnosti neumožňuje platiteľom takéhoto príjmu (zamestnávateľom) zamieňať ich za iné typy príjmov uvedených v §§ 6,7 a najmä §8. V praxi sa často stávalo, že zamestnávatelia uzatvárali rôzne typy zmlúv (mandátne, o dielo, príkazné, nepomenované a pod.), ktoré veľmi často niesli prvky „závislosti“, pričom ich ale nepovažovali za príjem zo závislej činnosti. Daňovníci takéto príjmy nesprávne považovali za príjem podľa § 8 ods.1 písm. a) ako príjem z príležitostných činnosti. Na uvedené príjmy, spolu s príjmami z príležitostnej poľnohospodárskej výroby, lesného a vodného hospodárstva a z príležitostného prenájmu hnuteľných vecí a na príjmy z prenájmu nehnuteľností podľa §6 ods.3 je možné uplatniť oslobodenie do výšky 500,00€ v úhrne za kalendárny rok (§9 ods.1 písm. g). V § 5 ods.1 písm. a) sú uvedené nielen príjmy plynúce z pracovných zmlúv, dohôd o vykonaní práce, dohôd o pracovnej činnosti a dohôd o brigádnickej práci študenta, ale o takýto príjem ide aj z plnení iných typov zmlúv, ktoré sú obdobné ak fyzická osoba ako daňovník je povinná dbať na príkazy a dodržiavať pokyny toho, kto jej príjem vypláca – platiteľa príjmu.
Dôvodová správa k tejto úprave:
V § 8 ods. 1 písm. a) sa na konci čiarka nahrádza bodkočiarkou a pripájajú sa tieto slová: „za príjem z príležitostnej činnosti podľa tohto ustanovenia sa nepovažuje príjem dosahovaný z činnosti vykonávanej na základe zmluvného vzťahu, ak vyplácajúci daňovník, ktorý je právnickou osobou alebo fyzickou osobou s príjmami podľa § 6, môže znížiť základ dane podľa § 17 až 29 o odmenu vyplatenú na základe dokladu spĺňajúceho náležitosti účtovného dokladu,33)“.
K bodu 10 - § 8 ods. 1 písm. a)
Návrhom zákona sa ustanovenie len legislatívne spresňuje a to spresnením definície príležitostnej činnosti, za ktorú sa nepovažovalo a ani nepovažuje činnosť vykonávaná na základe zmluvného vzťahu, kde úhrada za ňu znižuje základ dane podnikateľov podľa § 17 až 29.
V takomto prípade je možné vychádzať z predpokladu, že
daňovník vykonávajúci príležitostnú činnosť nemá povinnosť vystavovania dokladov,
daňovník, ktorý platí za tovar alebo poskytnutú službu si plánuje takýto výdavok aj uplatniť do daňových výdavkov a preto musí mať zabezpečený preukázateľný doklad, na základe ktorého si tento výdavok zahrnie medzi daňové výdavky. Takýmto dokladom bude zmluva alebo iný doklad, ktorý obsahuje náležitosti účtovného dokladu v súlade so zákonom o účtovníctve. Aby bol však takto vystavený doklad aj hodnoverný mal by byť aspoň podpísaný prijímateľom odmeny, ktorý týmto zároveň dostane informáciu, že vystavením dokladu, si ho daňovník (objednávateľ služby alebo tovaru) plánuje uplatniť medzi daňové výdavky. Uvedené znamená, že odmenu za takúto činnosť už nemôže považovať za príležitostnú činnosť v zmysle § 8 ods. 1 písm. a) zákona, ktorý by bolo možné oslobodiť do výšky 500 eur ročne.
Aj do účinnosti tohto spresnenia sa za príležitostnú činnosť nepovažovali príjmy, ktoré bolo možné zaradiť medzi príjmy podľa § 5 až 7 zákona a príjmy dosiahnuté z činností, ktoré boli vykonávané na základe uzatvorených zmluvných vzťahov.
Ak fyzickej osobe plynie príjem z činnosti, ktorú vykonáva na základe zmluvne dohodnutých podmienok, či už podľa Zákonníka práce, Občianskeho zákonníka alebo Obchodného zákonníka, treba v prvom rade určiť konkrétny druh tohto príjmu. V tomto prípade môže ísť o príjmy zo závislej činnosti, z podnikania, z inej samostatnej zárobkovej činnosti, z prenájmu, z vytvorenia alebo použitia umeleckého diela alebo výkonu alebo príjmy z kapitálového majetku. Iba v prípade, ak takýto druh činnosti nie je možné považovať za činnosť, z ktorej príjmy by sa zaradili medzi príjmy podľa § 5 až 7, je možné ich zaradiť medzi ostatné príjmy uvedené v § 8 zákona. Avšak aj v tomto prípade ide o príjem, ktorý sa zaradí medzi ostatné – iné príjmy a nie príjmy z príležitostnej činnosti. To znamená, že fyzickej osobe plynie príjem z príležitostnej činnosti vtedy, ak sa sama rozhodne vykonať určitú činnosť, a to bez zmluvne dohodnutej povinnosti, ktorú by jej určila alebo prikázala iná osoba (napr. príjem z príležitostnej činnosti ako je zber lesných plodov, odvoz nepotrebného papiera do zberných surovín, pokosenie trávy susedovi a pod.).
zavisla_vs_prilezitostna_cinnost2018.PDF Veľkosť dokumentu: 1.39 MB
© 2018 Ekonomická kancelária - ekonomické semináre a školenia RSS Design: Hattas.sk